NER ยัน! ยังไม่ได้รับผลกระทบโควิด-19 เร่งปรับแผนรับสถานการณ์ภัยแล้ง
NER ยัน! ยังไม่ได้รับผลกระทบโควิด-19 เร่งปรับแผนรับสถานการณ์ภัยแล้ง
16 มี.ค. 2563

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทยังคงเป้าหมายรายได้ปีนี้ที่ 21,000 ล้านบาท โดยขณะนี้บริษัทไม่ได้รับผลกระทบจากสถานการณ์แพร่ระบาดของเชื้อไวรัสโควิด-19 โดยยังมีการส่งสินค้า และได้รับเงินจากการจำหน่ายสินค้าตามปกติ  ขณะเดียวกันยังมีคำสั่งซื้อจากลูกค้าเข้ามาอย่างต่อเนื่องด้วย
อย่างไรก็ตามมีความกังวลและติดตามสถานการณ์ภัยแล้งของประเทศที่อาจจะกระทบต่อบริษัทมากกว่า เนื่องจากอาจจะส่งผลทำให้มีวัตถุดิบในการผลิตไม่เพียงพอต่อคำสั่งซื้อ ซึ่งหากภัยแล้งหนักมากบริษัทอาจจะต้องทบทวนแผนการดำเนินงานอีกครั้ง
“ตอนนี้เราไม่ได้กังวลเกี่ยวกับโควิด-19 เนื่องจากเราไม่ได้รับผลกระทบในปัจจุบัน คำสั่งซื้อ การขายสินค้าต่าง ๆ เรามีล่วงหน้าแล้วจนถึงจบไตรมาส 2/63 ตอนนี้ลูกค้าก็รับสินค้าตามปกติ แต่อย่างไรก็ตามเราต้องติดตามภัยแล้งมากกว่าว่าจะมากน้อยขนาดไหน หากมากเราอาจจะต้องมาทบทวนอีกครั้งในช่วงปลายเดือน เม.ย. เพราะวัตถุดิบในการผลิตอาจจะไม่เพียงพอ ซึ่งอาจจะกระทบเป้าหมายราว 15-20%” นายชูวิทย์ กล่าว